ነዳጅ አቅራቢ ድርጅት የ2011-2012 ነዳጅ ግዥ ጨረታ አወጣ
የነዳጅ ግዥ ወጪ ሦስት ቢሊዮን ዶላር ደርሷልየኢትዮጵያ ነዳጅ አቅራቢ ድርጅት ለ2011-2012 በጀት ዓመት ፍጆታ የሚውል የነዳጅ ግዥ ጨረታ አወጣ፡፡ድርጅቱ ባለፈው ሳምንት ባወጣው ግልጽ ዓለም አቀፍ ጨረታ፣ ኩባንያዎች የቴክኒክና የፋይናንስ ዕቅዳቸውን እስከ ጥቅምት 20 ቀን 2011 ዓ.ም. እንዲያቀርቡ ጋብዟል፡፡ 1.35 ሚሊዮን ሜትሪክ ቶን ናፍጣ፣ 240,000 ሜትሪክ ቶን የአውሮፕላን ነዳጅና 350,000 ሜትሪክ ቶን ቤንዚን በጨረታ መግዛት እንደሚፈልግ ድርጅቱ አስታውቋል፡፡ ጨረታው ጥቅምት 21 ቀን 2011 ዓ.ም. እንደሚከፈት ተገልጿል፡፡የኢትዮጵያ ነዳጅ አቅራቢ ድርጅት የ2011-2012 በጀት ዓመት የአገሪቱ አጠቃላይ የነዳጅ ፍጆታ 4,197,000 ሜትሪክ ቶን እንደሚሆን ገምቷል፡፡ ይህም 2,780,000 ሜትሪክ ቶን ናፍጣ፣ 840,000 ሜትሪክ ቶን የአውሮፕላን ነዳጅ፣ 494,000 ሜትሪክ ቶን ቤንዚንና 83,000 ሜትሪክ ቶን ከባድና ቀላል ጥቁር ናፍጣ ነው፡፡ ዓመታዊው የነዳጅ ፍጆታ በየዓመቱ የአሥር በመቶ ዕድገት የሚያሳይ ሲሆን፣ የነዳጅ ግዥ ወጪው ሦስት ቢሊዮን ዶላር እንደደረሰ ለማወቅ ተችሏል፡፡ የኢትዮጵያ መንግሥት ከኩዌትና ከሱዳን መንግሥታት ጋር በገባው ውል መሠረት፣ ገሚሱ የነዳጅ ፍጆታ የሚሸመተው ከእነዚህ አገሮች ኩባንያዎች ያለ ጨረታ እንደሆነ ይታወቃል፡፡የኢትዮጵያ ነዳጅ አቅራቢ ድርጅት ዋና ሥራ አስፈጻሚ አቶ ታደሰ ኃይለ ማርያም ለሪፖርተር እንደገለጹት፣ 50 በመቶ የሚሆነው ናፍጣና 75 በመቶ የሚሆነው የአውሮፕላን ነዳጅ ከኩዌት ፔትሮሊየም ኮርፖሬሽን ይገዛል፡፡ የቀረው 50 በመቶ ናፍጣና 25 በመቶ የአውሮፕላን ነዳጅ በጨረታ ከዓለም አቀፍ የነዳጅ ኩባንያዎች እንደሚገዛ አቶ ታደሰ ተናግረዋል፡፡ሱዳን ፔትሮሊየም ኮርፖሬሽን በበኩሉ 40 በመቶ የሚሆነውን የነዳጅ ፍጆታ እንደሚያቀርብ የገለጹት አቶ ታደሰ፣ 60 በመቶ ቤንዚን በጨረታ እንደሚገዛ አስረድተዋል፡፡ ቀላልና ከባድ ጥቁር ናፍጣ (ፈርነስ) በየካቲት ወር በሚወጣ ጨረታ እንደሚገዛ ታውቋል፡፡ ኩዌት ፔትሮሊየም ኮርፖሬሽንና ሱዳን ፔትሮሊየም ኮርፖሬሽን የኩዌትና የሱዳን መንግሥታት ኩባንያዎች በመሆናቸው፣ ነዳጁን በተሻለ ዋጋ እንደሚያቀርቡ አቶ ታደሰ ተናግረዋል፡፡ ‹‹ከእነዚህ የመንግሥት ኩባንያዎች ነዳጅ መግዛታችን ለእኛ በዋጋ ደረጃ ጠቀሜታ አለው፡፡ አቅርቦታቸውም አስተማማኝ ነው፤›› ብለዋል፡፡ የኢትዮጵያ ነዳጅ አቅራቢ ድርጅት አብዛኛውን ነዳጅ በጂቡቲ ወደብ ሲያስገባ የኖረ ሲሆን፣ ከሃያ ዓመታት በኋላ ለመጀመርያ ጊዜ በአሰብ ወደብ ለማስገባት ዝግጅት በማድረግ ላይ እንደሆነ ታውቋል፡፡ ድርጅቱ በጂቡቲ ወደብ የሚገኘውን የሆራይዘን የነዳጅ ተርሚናል የሚጠቀም በመሆኑ፣ የአገሪቱ የነዳጅ ፍጆታ ከዓመት ዓመት እያደገ ቢሄድም የሆራይዘን ተርሚናል የማስፋፊያ ሥራ ባለመከናወኑ ተርሚናሉ እየተጨናነቀ ነው፡፡ በዚህም ምክንያት የኢትዮጵያ ነዳጅ አቅራቢ ድርጅት የሚገዛውን ነዳጅ በሆራይዘን ተርሚናል ለማራገፍ ከፍተኛ ፈተና እንደገጠመው ታውቋል፡፡ከኤርትራ መንግሥት ጋር በቅርቡ የተፈረመው የሰላም ስምምነት እንደ መልካም አጋጣሚ በመጠቀም፣ የኢትዮጵያ ነዳጅ አቅራቢ ድርጅት የተወሰነ መጠን ነዳጅ በአሰብ ወደብ በማስገባት በጂቡቲ ሆራይዘን ተርሚናል የተፈጠረውን መጨናነቅ ለመቀነስ ማቀዱን አቶ ታደሰ ጠቁመዋል፡፡ ይህን ለማድረግ የአሰብ ወደ አሁን የሚገኝበትን ሁኔታ ማጥናት እንደሚያስፈልግ የገለጹት አቶ ታደሰ፣ ወደቡ የኢትዮጵያን ነዳጅ ግዥ በከፊልም ቢሆን ማስተናግድ ይችላል ወይስ አይችልም? የሚለውን ድርጅቱ በመገምገም ላይ እንደሆነ ገልጸዋል፡፡ ‹‹የጂቡቲ ወደብን መጠቀም እንቀጥላለን፡፡ ነገር ግን እስከ 30 በመቶ የሚሆነውን ነዳጅ በአሰብ ወደብ ማስገባት ብንችል፣ በሆራይዘን ተርሚናል የተፈጠረውን መጨናነቅ ማስተንፈስ እንችል ነበር፤›› ብለዋል፡፡የኢትዮጵያ ነዳጅ አቅራቢ ድርጅት ባለፈው ሳምንት ባወጣው ጨረታ ነዳጅ በኤርትራ ወደቦች ሊቀርብ እንደሚችል አስታውቋል፡፡ በአሁኑ ወቅት በዓለም አቀፍ የነዳጅ ገበያ አንድ በርሜል ድፍድፍ ነዳጅ በ80 ዶላር እየተሸጠ ሲሆን፣ በመካለኛው ምሥራቅ ባለው የፖለቲካ ትኩሳትና አሜሪካ በኢራን ላይ ለመጣል ባቀደችው የኢኮኖሚ ማዕቀብ ምክንያት የነዳጅ ዋጋ እንዳያሻቅብ ተሠግቷል፡፡ የኢትዮጵያ የ2011-2012 በጀት ዓመት የነዳጅ ግዥ ወጪ ከ2.8 እስከ ሦስት ቢሊዮን ዶላር እንደሚፈጅ ከወዲሁ ተገምቷል፡፡